Vegvesenet får kritikk etter Geilo-ulykken - Veier24.no
Tre personer omkom i en sprengningsulykke på Geilo 3. september. I den foreløpige rapporten etter ulykken har Arbeidstilsynet funnet en rekke brudd på sikkerhetsbestemmelsene. Foto: Fredrik Varfjell / NTB scanpix (Bilde: Varfjell, Fredrik)
Arbeidstilsynet har funnet en rekke alvorlige brudd på sikkerhetsbestemmelser etter sprengningsulykken på Geilo 3. september, der tre mennesker omkom. Statens vegvesen står ansvarlig for bruddene, ifølge en foreløpig rapport etter ulykken.
Geilo (NTB): Arbeidstilsynet skal ha funnet en rekke alvorlige brudd på arbeidsmiljøloven og byggherreforskriften etter sprengningsulykken på Geilo. Det viser den foreløpige rapporten fra Arbeidstilsynet, melder NRK. Det er Statens vegvesen som er byggherre ved anlegget og som står ansvarlig for bruddene.
Arbeidstilsynet vet foreløpig ikke om bruddene kan ha hatt noen betydning for selve ulykken. Statens vegvesen har frist til 10. oktober for å komme med svar på Arbeidstilsynets funn. Etter det vil tilsynet vurdere om det vil gi noen pålegg.